## Program o privremenom uređenju tržišta šećera u Republici Hrvatskoj za 1997/98. godinu

### NN 24/1998 (23.2.1998.), Program o privremenom uređenju tržišta šećera u Republici Hrvatskoj za 1997/98. godinu

# VLADA REPUBLIKE HRVATSKE

Polazeći od strateškog značenja proizvodnje šećera unutar hrvatskog
poljoprivredno-prehrambenog sektora i jednog od najvažnijih općih ciljeva
strategije razvitka hrvatske poljoprivrede, koji predmnijeva poticanje
učinkovitije proizvodnje i marketinga poljoprivrednih proizvoda, uz prihvatljivu
i stabilnu razinu cijena, na način koji poboljšava dobrobit proizvođača
i potrošača, Vlada Republike Hrvatske je na sjednici održanoj 19. veljače
1998. godine, donijela

## **PROGRAM**

### **O PRIVREMENOM UREĐENJU TRŽIŠTA ŠEĆERA U REPUBLICI HRVATSKOJ ZA 1997/98. GODINU**

Članak 1.

Vlada Republike Hrvatske donosi Program o privremenom uređenju tržišta
šećera s ciljem utvrđivanja temeljnih okvira nužnih za funkcioniranje tržišta
šećera u Republici Hrvatskoj. Program će se primjenjivati na sljedeće proizvode:

|  |  |  |
| --- | --- | --- |
| **Tarifni  broj** | **Tarifna  oznaka** | **Naziv** |
| 17.01 |  | Šećer od šećerne trske i šećerne repe  i kemijski čista saharoza, u krutom  stanju |
|  | 1701.9  1701.99  1701.991 | - ostalo:  -- ostalo:  ---šećer od šećerne trske ili repe,  rafinirani |

Članak 2.

Program se primjenjuje na sljedeće hrvatske tvornice šećera:

a) IPK Tvornica šećera Osijek

b) Sladorana d.d., Županja

c) Tvornica šećera Virovitica d.d.

(dalje u tekstu: Tvornice šećera).

Članak 3.

Za Tvornice šećera utvrđuje se godišnja proizvođačka kvota unutar koje
će domaće šećerane moći proizvoditi i prodavati bijeli šećer na hrvatskom
tržištu. Visinu proizvođačkih kvota i njihov raspored po šećeranama utvrđuju
Ministarstvo poljoprivrede i šumarstva i Ministarstvo gospodarstva, na
temelju cjelovitih proizvodno-potrošnih bilanci šećera.

Članak 4.

Za razdoblje primjene ovog Programa utvrđuje se ukupna proizvođačka
kvota na razini Republike Hrvatske u količini od 144.500 tona sa sljedećim
rasporedom:

- IPK Tvornica šećera Osijek 49.100 tona bijelog šećera

- Sladorana d.d., Županja 46.300 tona bijelog šećera

- Tvornica šećera Virovitica d.d. 49.100 tona bijelog šećera

Bijeli šećer iz stavka 1. ovog članka odnosi se na rafinirani šećer
bez dodatka arome, boje i drugih dodataka, sa sastojkom saharoze od najmanje
99,5% na bazi polimetrijske metode, vazano na sadržaj suhe tvari.

Iznimno u navedenom Programu priznaje se uključenje u proizvođačku kvotu
zaliha vlastitog šećera iz prethodne poslovne godine i šećera proizvedenog
na temelju prerade uvozne šećerne repe.

Članak 5.

Programom se također određuju:

- zajamčena cijena bijelog šećera;

- količina proizvedenog bijelog šećera u kampanji 1997. godine i zalihe
bijelog šećera domaćih šećerana iz kampanje 1996. godine na koje se može
primijeniti sustav zajamčenih cijena.

Članak 6.

Ukoliko Tvornice šećera ne mogu prodati bijeli šećer na domaćem tržištu
po cijeni višoj od zajamčene cijene, Vlada je dužna putem svoje specijalizirane
ustanove unutar Ministarstva gospodarstva (Ravnateljstva za robne zalihe)
preuzeti sav ponuđeni šećer Tvornica šećera po zajamčenim cijenama.

Maksimalna količina koju je Vlada dužna preuzeti u bilo kojem trenutku
za vrijeme primjene ovog Programa iznosi jednu dvanaestinu od utvrđene
godišnje proizvođačke kvote. Za svako iduće preuzimanje šećera po zajamčenim
cijenama mora proteći vremensko razdoblje od najmanje 30 dana.

Članak 7.

Zajamčenu cijenu bijelog šećera utvrđuje Vlada Republike Hrvatske na
usklađeni prijedlog Ministarstva poljoprivrede i šumarstva i Ministarstva
gospodarstva na temelju:

- cijene šećerne repe domaćih proizvođača;

- proizvodnih troškova u skladu s uobičajenim tehnološkim normativima
europskih tvornica šećera;

- troškova financiranja zaliha prema prosječnim kamatnim stopama.

Članak 8.

Za vrijeme trajanja ovog Programa utvrđuje se zajamčena cijena za bijeli
šećer sukladno članku 5. ovoga Programa u iznosu 3,72 kune/kg.

Zajamčena cijena za bijeli šećer standardne kakvoće odnosi se na nepakirani
šećer, izravno iz tvornice, natovaren na prijevozno sredstvo po odabiru
kupca.

Zajamčena cijena može se promijeniti u slučaju da se kunski ekvivalent
burzovne cijene bijelog šećera (London) utvrđene na dan 18. studenoga 1997.
godine poveća ili smanji za više od 7%.

Članak 9.

Utvrđuje se ukupna količina proizvedenog bijelog šećera Tvornica šećera
u kampanji 1997. godine sukladno članku 5. ovog Programa u iznosu od 142.000
tona bijelog šećera za koju se može primijeniti sustav zajamčenih cijena.

Raspored za Tvornice šećera je sljedeći:

- IPK Tvornica šećera Osijek 48.600 tona šećera

- Sladorana d.d., Županja 45.300 tona šećera

- Tvornica šećera Virovitica d.d. 48.100 tona šećera

Članak 10.

Utvrđuje se ukupna količina zaliha proizvedenog bijelog šećera Tvornica
šećera u kampanji 1996. godine u iznosu od 2.500 tona bijelog šećera za
koju se može primijeniti sustav zajamčenih cijena za vrijeme primjene ovog
Programa.

Raspored za Tvornice šećera je sljedeći:

- IPK Tvornica šećera Osijek 500 tona šećera

- Sladorana d.d., Županja 1.000 tona šećera

- Tvornica šećera Virovitica d.d. 1.000 tona šećera

Članak 11.

Ukoliko iz bilo kojih razloga, za utvrđeno vrijeme primjene ovog Programa,
Tvornice šećera ne budu u mogućnosti ponuditi na domaćem tržištu svu količinu
šećera iz godišnje proizvođačke kvote (iz članka 4. ovog Programa), Vlada
Republike Hrvatske može intervenirati na tržištu šećera sukladno odredbama
Zakona o državnim robnim zalihama, odnosno Zakona o carinskoj tarifi.

Interventne količine iz stavka 1. ovog članka mogu samo pokriti nedostajuće
količine iz godišnje proizvođačke kvote iz članka 4. ovog Programa.

Članak 12.

Ravnateljstvo za robne zalihe moći će prodavati bijeli šećer iz utvrđene
proizvođačke kvote iz ovog Programa u količini ne većeoj od 8.800 tona.

Ravnateljstvo za robne zalihe može prodavati bijeli šećer iz stavka
1. ovog članka u razdoblju od 15. travnja do 31. kolovoza 1998. godine.

Prodajna cijena bijelog šećera iz stavka 1. ovog članka ne smije biti
niža od cijene po kojoj su Tvornice šećera isporučile bijeli šećer iz kampanje
1997. godine Ravnateljstvu za robne zalihe.

Članak 13.

Provedbu ovog Programa nadzirat će Ministarstvo gospodarstva i Ministarstvo
poljoprivrede i šumarstva.

Članak 14.

Ovaj Program stupa na snagu danom objave u "Narodnim novinama", a primjenjuje
se do 31. kolovoza 1998. godine.

Klasa: 310-26/97-01/02
Urbroj: 5030115-98-2
Zagreb, 19. veljače 1998.

Predsjednik
**mr. Zlatko Mateša,** v. r.

Ostalo, NN 24/1998-300
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)